**9. RAZRED**

**ŠOLSKO DELO NA DALJAVO (ponedeljek, 16. 3.–petek, 20. 3.) – 5 šolskih ur**

Spoštovani devetošolci!

Pred vami so snovi prvega tedna učenja na daljavo. Upamo, da bo vaše reševanje uspešno. Bodite vztrajni.

**UTRJEVANJE PRIREDIJ (1 ura - ponedeljek)**

POTEK DELA

⦁ Izdelaj si preglednico z vrstami priredij (dodaj tipične veznike).

⦁ Reši naloge v DZ 2 (Priredno zložene povedi, str. 20–24).

**POMIŠLJAJ** **(2 uri – torek, sreda)**

POTEK DELA

⦁ Reši naloge 11. enote v DZ 2 (Odprto 7.00–18.00), str. 26–28.

⦁ Pomagaj si s spodnjim zapisom. Prepiši ga v šolski zvezek.

⦁ Pri 8., 9. in 10. nalogi ponovi svoje znanje o vezaju – pomagaj si spodnjim zapisom.

🖉 Zapis v šolski zvezek.

**POMIŠLJAJ**

**Pomišljaj** (–) je nekončno ločilo, daljše od vezaja. Ločimo enodelni in dvodelni pomišljaj. Navadno uporabljamo dvodelni pomišljaj.

Enodelni pomišljaj:

1. Stični pomišljaj: namesto predlogov od ... do ... (t. i. **predložni pomišljaj**).

*Delovni čas: 8.00–19.00* (Beremo: Delovni čas je od 8.00 do 19.00.)

1. Nestični pomišljaj:
2. namesto glagola BITI (*Kekec – prvi slovenski mladinski film*.),
3. na začetku odstavka (zaznamuje **alinejo**, ponekod uvaja dobesedni navedek).

*Za malico bo:*

*– kruh,  
– salama,  
– sir,*

*– sok.*

Dvodelni pomišljaj:

Nestični pomišljaj: zaznamuje vrinjeni del povedi (uporabimo ga namesto vejic ali   
 oklepaja).

*Piki – naš nagajivec – je mami razgrizel čevlje.*

**VEZAJ**

**Vezaj** (-) je krajše ločilo. Navadno ga pišemo stično.

– Namesto veznika IN (poveže dve enakovredni besedi): *Kamniško-Savinjske Alpe, črno-bel   
 vzorec, slovensko-nemški slovar.*

– Povezuje črke, števke, kratice z drugim delom besede: *C-vitamin, 60-letnica, TV-spored*.

– Pri sklanjanju kratic, ki se končajo na soglasnik: *NUK-Ø, NUK-a, NUK-u*.

**TRI PIKE** **(1 ura – četrtek)**

POTEK DELA

⦁ Preberi spodnji zapis o rabi treh pik. Prepiši ga v šolski zvezek.

⦁ Reši naloge 11. enote v DZ 2 (Odprto 7.00–18.00), str. 29–30: naloge: 11.–17.

**TRI PIKE**

**Tri pike** (…) označujejo:  
  
– **nedokončano poved** (Rad bi odšel z vami, ker …),  
– **nedokončano besedo** (Bil je njeno hrepe…).

Kadar tri pike označujejo nedokončano poved, jih pišemo nestično (s presledkom za zadnjo besedo). Kadar pa zaznamujejo nedokončano besedo, jih pišemo stično (brez presledka za zadnjo črko).

**PREVERI SVOJE ZNANJE** **(1 ura – petek)**

POTEK DELA

⦁ Ponovi snov tega tedna.  
⦁ Reši naloge na učnem listu (naloge prepiši v šolski zvezek ali jih natisni, če imaš to možnost).

**PREVERI SVOJE ZNANJE – 9. RAZRED**

**1. Enostavčne povedi združi v dvostavčno poved tako, da boš izrazil zahtevana priredna razmerja.**

NASPROTJE

Janja rada poje. Nima posluha.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

IZBIRA

Poleti bomo občudovali Škocjanske jame. Mogoče pa bomo obiskali živalski vrt.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

POJASNILO

Starejši tekač je bil najhitrejši maratonec. Prvi je pritekel na cilj.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

SKLEP

Micka je zmagala na literarnem natečaju. Je nadarjena pesnica.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ZAPOREDJE

Sosedov pes je zalajal. Stekel je za neznancem.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

POSLEDICA

Pločniki so bili poledeneli. Ljudje so hodili previdno.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

STOPNJEVANJE

Ni bil priden. Ni bil pošten.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**2. Določi vrsto priredja.**

Sestra je nestrpna, torej nekoga pričakuje. \_\_\_\_\_\_\_\_\_\_\_\_\_\_\_\_\_\_\_\_\_\_  
Bojim se neznancev, saj me lahko ogrozijo. \_\_\_\_\_\_\_\_\_\_\_\_\_\_\_\_\_\_\_\_\_\_  
Nisem niti sledil predavanju niti me ni zanimalo. \_\_\_\_\_\_\_\_\_\_\_\_\_\_\_\_\_\_\_\_\_\_  
Okoli mene je veliko ljudi, a le z redkimi se spoprijateljim. \_\_\_\_\_\_\_\_\_\_\_\_\_\_\_\_\_\_\_\_\_\_

**3. Preberi spodnjo poved.**

Ne morem na trening, ker imam vročino.

**Poved zapiši tako, da boš v njej izrazil posledično razmerje.**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**4. Obkroži črke pred priredno zloženimi povedmi.**

A Kdor drugemu jamo koplje, sam vanjo pade.   
B Sošolka Maja je ves dan radovedno raziskovala skrivnostni gozd.  
C Kdor piše pesmi, se rad preizkusi v pisanju sonetov.   
Č Iskali smo izgubljena očala, a jih nismo našli.  
D Sirene so bile bajeslovna bitja, ki naj bi živela v morju.   
E Do zdrsa v gorah pride ne samo zaradi ledu, temveč tudi zaradi neustrezne planinske opreme.  
F Gostišče bomo zaprli prej, saj že ves dan ni gostov.   
G Nadarjena učenka se je udeležila več tekmovanj iz znanj in športnih tekmovanj.

**5. Vstavi vejice na ustreznih mestih.**

Ne da bi jo vprašal mu je povedala za dogodek. Prodali so toliko sadja kot so pričakovali da ga bodo. Ni samo spremljal pohodnikov ampak jih je tudi bodril. Pripravljen sem vam pomagati in sicer v soboto. Mačka ima ostrejše kremplje kot pes. Povodni mož in Urška sta zaplesala kot bi ju nosil vihar. Medtem ko sem bil v trgovini me je doma iskala teta.

**6. Preberi povedi.**

Med 5-dnevnimi počitnicami sem smučal na Kaninu.   
Trgovina je odprta 7.00–19.00.  
Maks – moj lajajoči kosmatinec – je pobegnil.  
  
**Če je v povedih zapisan vezaj, na črtico zapiši V; če je zapisan pomišljaj, na črtico napiši P.**

Prva poved \_\_  
Druga poved \_\_  
Tretja poved \_\_

**7. Obkroži črko pred pravilnim zapisom.**

A Prinesi zvezek, ravnilo, šestilo, …

B Na izlet gredo petošolci, šestošolci, sedmošolci ….

C Letos sem se povzpel že na Triglav, Grintovec, Dolgi hrbet …

Č Kupila sem mleko, sadje, kruh…